**ELŐTERJESZTÉS**

**Körmend Város Önkormányzata Képviselő-testületének 2023. március 16-i rendkívüli ülésére**

**Tárgy:** Vas Megyei Pedagógiai Szakszolgálat alapdokumentum módosításának véleményezése

Tisztelt Képviselő-testület!

A Szombathelyi Tankerületi Központ arról tájékoztatta az Önkormányzatot, hogy a fenntartásában működő egyes köznevelési intézmények alapdokumentumainak módosítása vált szükségessé. A nemzeti köznevelésről szóló 2011. évi CXC. törvény 83.§ (3) – (4) bekezdései értelmében az átszervezéssel kapcsolatos döntés meghozatala előtt be kell szerezni a vagyonkezelésben lévő ingatlan tulajdonos önkormányzatának véleményét is.

A fentiekre tekintettel a Tankerületi Központ az Önkormányzat véleményét kéri a következő – a Vas Megyei Pedagógiai Szakszolgálat Körmendi Tagintézményét érintő – módosítás kapcsán:

2023. szeptember 1-i hatállyal törlésre kerülne a Körmend, Hunyadi utca 8. szám alatti ügyviteli telephely, és a feladat a továbbiakban egyrészt a Körmend, Bartók Béla utca 9. szám alatti telephelyen kerülne ellátásra; másrészt pedig a Körmend, Thököly utca 29. szám alatt új telephely létesítésével. Utóbbi helyszínen kerülnek ellátásra a köznevelési feladatok: gyógypedagógiai tanácsadás, korai fejlesztés és gondozás, szakértői bizottsági tevékenység, nevelési tanácsadás és logopédiai ellátás.

Tekintettel arra, hogy a Hunyadi utca 8. szám alatti épületből a Pedagógiai Szakszolgálat átköltöztetését az Önkormányzat kezdeményezte a rendkívül magas rezsiköltségre tekintettel, javaslom az alapdokumentum módosításának támogatását.

Kérem a Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete megismerte a Vas Megyei Pedagógiai Szakszolgálat alapító okiratának – Körmendi Tagintézményt érintő – módosításának tartalmát, és azt elfogadja, támogatja.

Körmend, 2023. március 10.

**Bebes István**

**polgármester**